b"\n_START_ARTICLE_\nCastell de Rupit\n_START_SECTION_\nHist\xc3\xb2ria\n_START_PARAGRAPH_\nEn la reconstituci\xc3\xb3 del comtat d\xe2\x80\x99Osona empresa per Guifr\xc3\xa9 el Pil\xc3\xb3s a finals del segle IX va crear-se un terme extens\xc3\xadssim bastit al voltant  del castell de F\xc3\xa0bregues, documentat el 968. L'aband\xc3\xb3 del castell de F\xc3\xa0bregues va comportar la divisi\xc3\xb3, a principis del segle XI, del terme castral en dos, el castell de Rupit, amb les parr\xc3\xb2quies de Rupit, Pruit i Sant Joan de F\xc3\xa0bregues, i de l'altre el de Fornils amb les parr\xc3\xb2quies de Sant Mart\xc3\xad i Susqueda. El castell de Rupit es documenta amb el seu propi nom per primera vegada el 1040 en el testament del bisbe-vescomte Eribau de la casa d'Osona-Cardona. El domini eminent es constata l'any 1083; el vescomte Ramon Folc f\xc3\xa9u testament, publicat sacramentalment l'any 1086, disposant que el castell de Rupit passi a la muller Ermessenda i al germ\xc3\xa0 Folc i, si no, als nebots. Continuen els vescomtes de Cardona fins que, l'any 1276, Ramon Folc V de Cardona deixa el senyoriu al fill Bernat Amat que el deixa al seu fill Ramon Amat. Despr\xc3\xa9s passar\xc3\xa0 a la germana d'aquest, Sibil\xc2\xb7la, casada amb Ramon Roger II de Pallars. _NEWLINE_El castell de Rupit rest\xc3\xa0 en mans dels comtes de Pallars fins a l'any 1369. Gilabert VI de Cru\xc3\xaflles, casat amb Constan\xc3\xa7a, germana de Sibil\xc2\xb7la, compra al seu nebot Huguet de Pallars el domini dels termes de Rupit i Fornils. Va pert\xc3\xa0nyer a la fam\xc3\xadlia Cru\xc3\xaflles que s'entronc\xc3\xa0 amb els Vilademany primer, amb els Perapertusa el 1619 i, vers 1658, amb el marqu\xc3\xa8s de Risbourg, Benjam\xc3\xad de Bournonville. L'any 1681, el rei Carles II conced\xc3\xad a Antoni de Bournonville el t\xc3\xadtol de marqu\xc3\xa8s de Rupit i els enlla\xc3\xa7os matrimonials continuaren amb els comtes d'Aranda i els ducs d'H\xc3\xadjar. _NEWLINE_No es pot precisar la destrucci\xc3\xb3 del castell, que sobrevisqu\xc3\xa9 a la guerra de la Generalitat (1462-72) amb el rei Joan II, si b\xc3\xa9 es perd\xc3\xa9 despr\xc3\xa9s qualsevol not\xc3\xadcia sobre l'edifici.\n_START_SECTION_\nEls castlans\n_START_PARAGRAPH_\nNo es troba documentaci\xc3\xb3 de cap fam\xc3\xadlia de castlans amb continu\xc3\xaftat clara. El 1286, apareix una dona anomenada Guillema, v\xc3\xaddua d'Angl\xc3\xa8s de Rupit i el seu fill Angl\xc3\xa8s, els quals venen unes cases a Rupit; pel cognom es creu que eren els castlans del castell. Fins al segle XVI no hi ha noves not\xc3\xadcies de la castlania: Joan de Malart a la seva mort ced\xc3\xad els drets de la castlania de Rupit a Onofre Olmera.\n_START_SECTION_\nDescripci\xc3\xb3\n_START_PARAGRAPH_\nEl castell de Rupit est\xc3\xa0 situat dalt d'un penyal de forma irregular que es troba enmig del poble. Les cases del poble es van construir molt arran del castell i actualment fan impossible l'acc\xc3\xa9s al castell. D'aquest en queden algunes filades de mur fet amb pedra menuda per\xc3\xb2 regular. El per\xc3\xadmetre del conjunt \xc3\xa9s d'uns 300 m2. Destaca un mur d'uns 5 metres d'amplada per 8 d'al\xc3\xa7ada i 2 de profunditat; aquest mur combina carreus de cap i trav\xc3\xa9s i no t\xc3\xa9 cap obertura. La base d'aquesta paret s'assenta damunt la roca i \xc3\xa9s visible un arc de descarrega que reparteix el pes de la construcci\xc3\xb3 all\xc3\xa0 on la roca sobresurt m\xc3\xa9s._NEWLINE_Es conserven tamb\xc3\xa9 uns fragment de mur que possiblement pertanyen a la muralla. Aquests fragments baixen des del castell pel cant\xc3\xb3 de llevant i travessen el poble._NEWLINE_Formen part del castell tot el que se'n conservi de les muralles de tancament (dels recintes sobir\xc3\xa0 i juss\xc3\xa0), torres, portals, fossats i altres elements defensius. Es conserven restes en al\xc3\xa7ada variable de trams dels seus murs perimetrals i interiors a la part superior del tur\xc3\xb3. La resta de murs i estructures se situen al subs\xc3\xb2l tant del tur\xc3\xb3, com de les cases situades a la seva part inferior. Aquestes cases podrien integrar murs i estructures del castell, corresponents a la muralla del recinte juss\xc3\xa0."